CELEX: 32019R0905
Language: lt
Date: 2019-03-13 00:00:00
Title: 2019 m. kovo 13 d. Komisijos deleguotasis reglamentas (ES) 2019/905, kuriuo iš dalies keičiamas Deleguotasis reglamentas (ES) 2018/2034, kuriuo nustatomas 2019–2021 m. tam tikrai demersinių išteklių žvejybai šiaurės vakarų vandenyse taikomas išmetimo į jūrą mažinimo planas

4.6.2019   
               
               
                  LT
               
               
                  Europos Sąjungos oficialusis leidinys
               
               
                  L 145/2
               
            
         KOMISIJOS DELEGUOTASIS REGLAMENTAS (ES) 2019/905
         2019 m. kovo 13 d.
         kuriuo iš dalies keičiamas Deleguotasis reglamentas (ES) 2018/2034, kuriuo nustatomas 2019–2021 m. tam tikrai demersinių išteklių žvejybai šiaurės vakarų vandenyse taikomas išmetimo į jūrą mažinimo planas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį ir 18 straipsnio 1 ir 3 dalis,
         kadangi:
         
                     (1)
                  
                  
                     Reglamentu (ES) Nr. 1380/2013 siekiama palaipsniui sustabdyti visos ES žvejybos laimikio išmetimą į jūrą nustatant įpareigojimą iškrauti rūšių, dėl kurių taikomi laimikio limitai, žuvų laimikį;
                  
               
                     (2)
                  
                  
                     siekiant įgyvendinti įpareigojimą iškrauti laimikį, Reglamento (ES) Nr. 1380/2013 15 straipsnio 6 dalimi Komisija įgaliojama deleguotaisiais aktais ne ilgesniam kaip trejų metų pradiniam laikotarpiui (kuris gali būti pratęstas iš viso dar trejiems metams) priimti išmetimo į jūrą mažinimo planus, remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
                  
               
                     (3)
                  
                  
                     Airija, Belgija, Ispanija, Jungtinė Karalystė, Nyderlandai ir Prancūzija turi tiesioginių žvejybos šiaurės vakarų vandenyse valdymo interesų. Pasikonsultavusios su Šiaurės vakarų vandenų patariamąja taryba ir Pelaginių žuvų išteklių valdymo patariamąja taryba, tos valstybės narės 2018 m. gegužės 31 d. pateikė Komisijai bendrą rekomendaciją dėl 2019–2021 m. tam tikrai demersinių išteklių žvejybai šiaurės vakarų vandenyse taikomo išmetimo į jūrą mažinimo plano. 2018 m. rugpjūčio 30 d. bendra rekomendacija buvo iš dalies pakeista;
                  
               
                     (4)
                  
                  
                     remiantis ta bendra rekomendacija, Komisijos deleguotuoju reglamentu (ES) 2018/2034 (2) nustatytas 2019–2021 m. tam tikrai demersinių išteklių žvejybai šiaurės vakarų vandenyse taikomas išmetimo į jūrą mažinimo planas;
                  
               
                     (5)
                  
                  
                     2018 m. lapkričio 14 d. Airija, Belgija, Ispanija, Jungtinė Karalystė, Nyderlandai ir Prancūzija pateikė naują bendrą rekomendaciją, kurioje siūlomi trys Deleguotuoju reglamentu (ES) 2018/2034 nustatyto išmetimo į jūrą mažinimo plano pataisymai;
                  
               
                     (6)
                  
                  
                     pagal Reglamento (ES) Nr. 1380/2013 18 straipsnio 2 dalį Komisija turi sudaryti palankesnes sąlygas valstybių narių bendradarbiavimui, be kita ko, prireikus užtikrindama, kad iš atitinkamų mokslo įstaigų būtų galima gauti mokslinės informacijos. Prieš priimant Deleguotąjį reglamentą (ES) 2018/2034, iš atitinkamų mokslo įstaigų buvo gauta mokslinės informacijos, ją peržiūrėjo Žuvininkystės mokslo, technikos ir ekonomikos komitetas (ŽMTEK). Naujojoje bendroje rekomendacijoje siūlomi techninio pobūdžio pataisymai, dėl kurių mokslinės informacijos jau gauta;
                  
               
                     (7)
                  
                  
                     2016 m. balandžio 13 d. Tarpinstitucinio susitarimo dėl geresnės teisėkūros 28 punkte nustatyta, kad Komisija, prieš priimdama deleguotąjį aktą, turi konsultuotis su kiekvienos valstybės narės paskirtais ekspertais. Naujojoje bendroje rekomendacijoje siūlomos priemonės atitinka Žuvininkystės ekspertų grupės, kurią sudaro 28 valstybių narių ir Komisijos atstovai ir kurioje stebėtojo teisėmis dalyvauja Europos Parlamento atstovas, nuomonę;
                  
               
                     (8)
                  
                  
                     pirma, naujojoje bendroje rekomendacijoje siūloma pataisyti Deleguotajame reglamente (ES) 2018/2034 pateiktą sekcijos Seltra apibrėžtį, nes ši apibrėžtis neatitinka 2018 m. gegužės 31 d. bendros rekomendacijos;
                  
               
                     (9)
                  
                  
                     antra, naujojoje bendroje rekomendacijoje siūloma išbraukti reikalavimą naudoti labai selektyvius žvejybos įrankius vykdant norveginių omarų žvejybą tralais su kėtoklėmis, nes šis reikalavimas į 2018 m. gegužės 31 d. bendrą rekomendaciją, taigi ir į Deleguotąjį reglamentą (ES) 2018/2034, buvo įtrauktas per klaidą;
                  
               
                     (10)
                  
                  
                     galiausiai, naujojoje bendroje rekomendacijoje siūloma tam tikrų techninių priemonių, skirtų selektyvumui Airijos jūroje gerinti, netaikyti demersinei jūrinių šukučių žvejybai, nes 2018 m. gegužės 31 d. bendros rekomendacijos, taigi ir Deleguotojo reglamento (ES) 2018/2034, autoriai neturėjo ketinimų šią žvejybą įtraukti į tų techninių priemonių taikymo sritį;
                  
               
                     (11)
                  
                  
                     todėl Deleguotasis reglamentas (ES) 2018/2034 turėtų būti atitinkamai iš dalies pakeistas;
                  
               
                     (12)
                  
                  
                     šiame reglamente numatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Kadangi Deleguotuoju reglamentu (ES) 2018/2034 nustatytas išmetimo į jūrą mažinimo planas taikomas nuo 2019 m. sausio 1 d., šis reglamentas turėtų būti taikomas atgaline data nuo 2019 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2018/2034 iš dalies keičiamas taip:
            
                        1)
                     
                     
                        2 straipsnio 2 punktas pakeičiamas taip:
                        
                           „2.   sekcija Seltra – selektyvumo didinimo įtaisas, kuris yra:
                           
                                       a)
                                    
                                    
                                       ne mažesnių kaip 270 mm rombinių akių arba ne mažesnių kaip 300 mm kvadratinių akių tinklo sekcija, įtaisyta į ketursienio tralo maišo tiesiosios dalies viršutinę sieną,
                                    
                                 
                                       b)
                                    
                                    
                                       bent 3 m ilgio,
                                    
                                 
                                       c)
                                    
                                    
                                       įmontuotas ne toliau kaip keturi metrai nuo tralo maišo raiščio ir
                                    
                                 
                                       d)
                                    
                                    
                                       tokio paties pločio kaip viršutinė tralo stačiakampio segmento siena (nuo siūlės iki siūlės).“
                                    
                                 
                     
                  
                        2)
                     
                     
                        3 straipsnio 1 dalies d punktas pakeičiamas taip:
                        
                                    „d)
                                 
                                 
                                    norveginiams omarams (Nephrops norvegicus), ICES 6a kvadrate dvylikos jūrmylių atstumu nuo kranto sužvejojamiems tralais su kėtoklėmis, kurių tinklo akių dydis 80–110 mm.“
                                 
                              
                  
                        3)
                     
                     
                        10 straipsnio 4 dalies antras sakinys pakeičiamas taip:
                        „Ši nuostata netaikoma laivams, kurių laimikio didesnę nei 30 % dalį sudaro norveginiai omarai arba didesnę nei 85 % dalį – jūrinės šukutės.“
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2013 12 28, p. 22.
         
         
            (2)  2018 m. spalio 18 d. Komisijos deleguotasis reglamentas (ES) 2018/2034, kuriuo nustatomas 2019–2021 m. tam tikrai demersinių išteklių žvejybai šiaurės vakarų vandenyse taikomas išmetimo į jūrą mažinimo planas (OL L 327, 2018 12 21, p. 8).